Qujaukitsup isornartorsiuisut paasilluarpai | KNR\nQujaukitsup isornartorsiuisut paasilluarpai\nPolitikki · Inuussutissarsiutit · maaji-p 12-at 2015 · 15:04 Uannga: Andrea Christiansen · Tags: Vittus Qujaukitsoq, Future Greenland\nNamminersorlutik inuussutissarsiortuni pisortat pingasut, inuussutissarsiutit pillugit ataatsimeersuarnermi, Future Greenlandimi, sapaatip akunnerani kingullermi pisumi, Namminersorlutik Oqartussani sulineq arriippallaarlunilu allaffissortoqarpallaartoq ilaatigut uparuarpaat.\nInuplanimiit, Halibut Greenlandimiit Kalaallit Nunaanni inuussutissarsiuteqartut sinnerlugit sulisitsisullu peqatigiiffiannit uparuaanerit, inuussutissarsiornermut naalakkersuisup, Vittus Qujaukitsup paasisinnaavai.\n-Suliat sukkanerisaanerinnut ujartuinerinerat paasisinnaavara, taamaattumik kommunit suleqatigalugit qanoq isilluta sukkanerusumik kiffartuussisinnaanerput oqaloqatigiissutigissuarput,Vittus Qujaukitsoq oqarpoq.\nNaalakkersuisoqarfiup sullissinera isornartorsiorneqarmat, inuussutissarsiornermut naalakkersuisup kommunip namminersorlutik oqartussallu iluanni equngasoqartoq nassuerutigaa.\n-Una nassuerutigisariaqarpoq, namminersorlutik oqartussat kommunillu akornanni akisussaaffinnik avitseqatigiissimanermi arlalippassuarni equngasoqarami, Vittus Qujaukitsoq oqarpoq.\nAamma atuaruk Namminersortut pisortanut: Arriippallaamik ingerlatsisoqarpoq\nPisortat atorfillit pissaaneqarpallaarnerarpaat ingerlatsinermilu aningaasartuuteqarpallaartut Inuplanip pisortaata, Kristian Lennertip isorinninnermini oqaatigaa.\nInuussutissarsiornermut tunngatillugu ajornakusoortumik katitigaavallaartumik immaqalu inuussutissarsiornermi sinaakkusiinermi pissaaneqarpallaarlutik Vittus Qujaukitsup nassuerutigalugu oqaatigaa.\nNamminersorlutik inuussutissarsiortuni pisortat, Kristian Lennert, Brian Buus Niels Thomsinilu tamarmik isumaqarput pisortat suleqatigiilluarnerusariaqartut.\nTassungalu tunngatillugu, namminersorlutik inuussutissarsiortut tapersersorniarlugit suleqatigiinnerunissaq, oqaloqatigiinnikkut anguneqassasoq, naalakkersuisoq Vittus Qujaukitsoq oqarpoq.\nNaalakkersuisut kommunit sisamaasut peqatigalugit juunip aallartinnerani suleqatigiinneq pillugu oqaloqatigiittussaasut, naalakkersuisup ilaatigut oqaatigaa.